Teie 08.01.2026  
Meie 26.01.2026

Vastus arvamuse avaldamiseks Töötervishoiu ja tööohutuse seaduse muutmise seaduse eelnõule  
Käesolevaga esitame Eesti Töötervishoiuarstide Seltsi (ETTAS) arvamuse.  
  
ETTAS hinnangul on väga tervitatav töötervishoiuteenusega seotud dokumentide digitaliseerimise protsess, mille eesmärk on mh vähendada töötervishoiuteenuse osutamisel administratiivset koormust. Kuna riigi poolset arendust tervisekontrolli otsuste digitaliseerimiseks on oodatud kaua, on   
mitmed töötervishoiuteenuse osutajad ise arendanud enda infosüsteemis töötava lahenduse info digitaalseks vahetamiseks tööandjatega.  
ETTAS on sügavalt mures seaduse muutmise eelnõus välja toodud määruse jõustumise tähtaja osas. Riiklikke digitaalseid lahendusi välja töötav TEHIK on teinud protsessi väljunddokumendi ehk tervisekontrolli otsuse tutvustamise ETTASele alles 13.jaanuaril 2026 ,  esitletud digitaalses lahenduses puuduvad tervisekontrolli otsuseks vajalikud funktsionaalsused, mistõttu ei pea ETTAS reaalseks, et digitaalsete lahenduste väljatöötamine ja integreerimine tervisehoiuteenuse osutajate infosüsteemidesse on teostatav 01.juuliks 2026.   
  
ETTAS ei nõustu eelnõuga muudetavate rakendusaktide kavandis esitatud Sotsiaalministri määruse “Tervishoiuteenuse osutamise dokumenteerimise tingimused ja kord” muudatusega.   
ETTAS leiab, et selmet lisada määruse 3.peatüki 15.jao pealkirja “ja tervisekontrolli otsus”, peab tervisekontrolli otsus olema välja toodud eraldi jaona.   
Eelnõus liidetakse 15. jaos tervisetõendid ja tervisekontrolli otsused ühtsetel alustel dokumendiks, kus tervisekontrolli otsuseks nimetatakse tervisetõendit, mis on tehtud töötajate tervisekontrolli raames.   
  
ETTAS on kategooriliselt selle vastu, kuna tervisekontrolli otsus ei ole võrdsustatav ega käsitletav järjekordse tõendina, see on juriidilise ja finantsilise mõjuga haldusdokument, mis ei sätesta inimese seisundit vastu staatilisi kriteeriume  vaid arvestab konkreetse töökeskkonna mõju konkreetse isiku terviseseisundile.  
Kehtivas õigusaktis on mitmed tervisetõendit puudutavad sätted, mida ei saa sellisel kujul kohaldada tervisekontrolli otsusele. Kuna tervisekontrolli otsuse tegemisel võetakse arvesse konkreetses töökeskkonnas  töötava inimese individuaalset terviseseisundit, ei ole olemas konkreetseid sätestatud kriteeriume ja absoluutseid või suhtelisi vastunäidustusi, mis on tervisetõendi väljastamise aluseks (nagu on nt mootorsõidukijuhi tervisetõendi väljastamisel).   
ETTAS hinnangul on vajalik luua eraldi jagu Tervisekontrolli otsusele ning selles välja tuua tingimused tervisekontrolli otsuse osas, sarnaselt teistele määruses loetletud dokumentide vormidele.

Digitaalne tervisedeklaratsioon on kehtiv 30 päeva. Kutsehaiguste ja tööst põhjustatud haiguste ekspertiisi raames on vajalik enamasti pikalt tagasiulatuvate andmete analüüs. Täna on ebaselge, kas andmetega on nähtav nö viimane täidetud tervisedeklaratsioon (mis kehtib kuu aega), kuidas on võimalik tagasiulatuvalt näha varasemate tervisedeklaratsioonide andmeid? Töötaja enda poolt esitatud terviseseisundit hindav info on ekspertiisi teostamisel olulise tähtsusega.   
Kui tervisedeklaratsioon on täidetud paberkandjal, siis kas infosüsteemis olemas kusagil olemas  
märge, et täidetud on paberil deklaratsioon - nt autojuhtide tervisetõendi väljastamisel on see koht  
olemas? Kuidas on reguleeritud pärast 01.07.2026 täidetud paberdeklaratsiooni säilitamine TTO juures?  
Sotsiaalministri 18. septembri 2008. a määrus nr 56 „Tervishoiuteenuse osutamise  
dokumenteerimise tingimused ja kord“ Lisa 34 (muudetud sõnastuses)  
ei ole lisana esitatud dokumendil aru saada, kas  „jah“ vastuste puhul on kohustus/võimalus täita täpsustus ? Näiteks kas sul esineb tervisehäireid, mida sa seostad oma tööülesannete täitmise või töökeskkonnaga?   
  
  
  
Lugupidamisega  
  
Jaanika Sass  
 /allkirjastatud digitaalselt/  
Eesti Töötervishoiuarstide Seltsi esimees  
[Ettas.info@gmail.com](mailto:Ettas.info@gmail.com)